Foto: Vidar Ruud / NTB scanpix

Brøt coronakarantene og oppsøkte Røde Kors

Nå er syv frivillige i hjemmekarantene. Røde Kors ber alle respektere smittevernrådene fra Folkehelseinstituttet og kommuneleger.

Oppdatert 9. mars

Artikkelen er over 193 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Søndag ble syv frivillige i Røde Kors i Rogaland satt i hjemmekarantene av kommunelegen.

– Årsaken var at en person som egentlig skulle vært i hjemmekarantene på grunn av fare for mulig coronasmitte oppsøkte Røde Kors sitt mannskap, forteller Anders Thorheim, enhetsleder for beredskap og samfunnssikkerhet i Røde Kors.

Personen oppsøkte et sosialt arrangement da han havnet i en situasjon der han fikk behov for bistand fra Røde Kors sitt mannskap.

Fem Røde Kors-frivillige oppsøkte personen som trengte assistanse, som befant seg noen hundre meter fra vaktstasjonen. Først etter at de hadde gjort det og de frivillige var tilbake på vaktstasjonen, ble de opplyst fra AMK om at han egentlig skulle vært i hjemmekarantene. Røde Kors ble derfor bedt om å holde sitt personell på syv personer i karantene, og vaktstasjonen ble stengt.

– Mannskapet tok kontakt med kommuneoverlege for å søke råd, og ble bedt om å gå i karantene umiddelbart, forteller Thorheim.

De syv Røde Kors-frivillige blir i karantene til prøveresultatene for personen som hadde brutt hjemmekarantenen blir klare.

Anbefalingene fra Folkehelseinstituttet om coronasmitte, kan du finne på FHIs nettside.

Anders Thorheim er enhetsleder for beredskap og samfunnssikkerhet i Røde Kors. Foto: Røde Kors

les også Coronasmitte på Sunnaas sykehus – kan ha vært i kontakt med 8–10 pasienter

– Svekker vårt beredskap

Thorheim forteller at situasjonen fører til at et lokalt hjelpekors i Rogaland nå har syv stykker færre i beredskap.

– Siden vi er i en sesong med høy oppdragsmengde, er det en særlig ubeleilig tid å få beredskapen svekket på.

Videre oppfordrer han folk til å følge pålegg om karantene.

– Brudd på karantene kan i verste fall gå utover personer i risikogrupper, og svekke den generelle grunnberedeskapen i samfunnet slik at liv kan gå tapt, sier han.

Organisasjonen skjerper nå smitteverntiltakene blant sine frivillige. Når deres frivillige skal ha kontakt med pasienter eller andre, vil de nå først avklare om personen skulle ha vært i hjemmekarantene eller isolasjon.

Totalt 174 personer er nå smittet av coronaviruset i Norge.

Rettelse: I en tidligere versjon av denne saken skrev VG at personen som fikk behov for bistand fra Røde Kors først oppga at han egentlig skulle vært i hjemmekarantene etter at Røde Kors tok personen inn i sine lokaler og behandlet vedkommende. VG har i etterkant fått opplyst av Røde Kors at personen som trengte assistanse var noen hundre meter fra vaktstasjonen, og at fem frivillige rykket ut og gav vedkommende førstehjelp på stedet. Personen var altså ikke inne i Røde Kors' lokaler. Dette ble rettet 09.03.20 klokken 15.35

Publisert: 08.03.20 kl. 20:59 Oppdatert: 09.03.20 kl. 15:38

Les også